Andrius Kubilius

**Andrius Kubilius** (sündinud 8. detsembril 1956 Vilniuses) on Leedu poliitik. Ta oli alates 3. novembrist 1999 kuni 26. oktoobrini 2000 ja 9. detsembrist 2008 kuni 13. detsembrini 2012 Leedu peaminister. Alates 1. detsembrist 2024 on ta Euroopa Komisjoni kaitse ja kosmose volinik von der Leyeni teises komisjonis.

## Haridus
Pärast Vilniuse 22. Keskkooli lõpetamist astus Andrius Kubilius õppima Vilniuse Ülikoolis füüsikat. Ta lõpetas selle 1979. aastal. Aastatel 1981–1984 jätkas samas aspirantuuris ja töötas seejärel kuni 1990. aastani laborandi, inseneri ja teadustöötajana.

## Poliitiline karjäär Leedus
Andrius Kubiliuse poliitiline tegevus sai alguse liitumisest Sąjūdisega 1988. aastal. Ta oli aastatel 1990–1992 Sąjūdise nõukogu tegevjuht. 1992. aastal valiti ta seimi liikmeks. 1993. aastal liitus ta konservatiivse Isamaaliiduga ja valiti tagasi järgmistessegi seimi koosseisudesse.

VI seimis (1992–1996) oli ta oma erakonna parlamendifraktsiooni juht ja kuulus seimi looduskaitsekomisjoni. VII seimis (1996–2000) kuulus ta õigus- ja korrakaitsekomisjoni, oli kuni 1999. aastani seimi asespiiker ja aastatel 1997–1999 Euroopa asjade komisjoni juht.

Pärast Rolandas Paksase tagasiastumist Leedu peaministri kohalt sai Andrius Kubiliusest uus peaminister ja täitis seda rolli kuni 2000. aasta parlamendivalimisteni.

2003. aastal sai temast Isamaaliidu esimees ja pärast 2004. aasta Leedu parlamendivalimisi opositsiooniliider. 

Andrius Kubiliuse juhitav erakond Isamaaliit – Leedu Kristlikud Demokraadid võitis 2008. aasta Leedu parlamendivalimised. 25. novembril 2008 esitas Leedu president Valdas Adamkus Andrius Kubiliuse seimile peaministrikandidaadiks ja 27. novembril 2008 kinnitas seim ta peaministriks. Ta sai 89 poolthäält, 27 vastuhäält ja 16 seimi liiget jäi erapooletuks. See otsus jõustus järgmisel päeval, kui president Adamkus selle allkirjastas. 2012. aastal sai Kubiliusest esimene Leedu peaminister, kes oli kogu ametiaja ametis. Tema valitsus tegi majanduslanguse vastu võitlemiseks palju ebapopulaarseid kokkuhoiuotsuseid. Vaatamata ebapopulaarstele kokkuhoiuotsustele tegi Leedu majandus ühe tugevaima taastumise Euroopas. 

## Euroopa Parlamendi liige
Andrius Kubilius oli alates 2. juulist 2019 kuni 30. novembrini 2024 Euroopa Parlamendi liige. Ta kuulus Euroopa Rahvapartei fraktsiooni. Euroopa Parlamendi väliskomisjoni ning tööstuse, teadusuuringute ja energeetikakomisjoni liikmena oli ta ühtlasi Euroopa Parlamendi raportöör suhetes Venemaaga. Ta on öelnud, et Venemaaga on heade suhete loomine võimatu ja on kutsunud Euroopa Liitu järk-järgult loobuma nafta ja maagaasi impordist Venemaalt. Ta on kiitnud Türgit selle eest, et Türgi on tõestanud kolm korda [Süürias, Liibüas ja Mägi-Karabahhis], et Kreml kardab rusikat.

Lisaks ülesannete täitmsele Euroopa Parlamendi komisjonides oli Andrius Kubilius Euroopa Parlamendi Euronesti parlamentaarse assamblee ja ELi-Ukraina parlamentaarse assotsiatsioonikomitee delegatsiooni liige. Ta oli ka Spinelli grupi liige.

2021. aasta novembris liitus Andrius Kubilius seitsmest Euroopa Parlamendi liikmest koosneva rühmaga, mida juhib Raphaël Glucksmann, et saata tugev signaal sõltumatu Taiwani toetuseks, hoolimata Hiina vastulöögiohust. 

## Euroopa Komisjoni voliniku kandidaat
2024. aasta juulis esitas Leedu valitsus Andrius Kubiliuse Euroopa Komisjoni voliniku kandidaadiks von der Leyeni teises komisjonis. 17. septembril 2024 määras Ursula von der Leyen talle kaitse ja kosmose voliniku portfelli. Tema kuulamine Euroopa Parlamendis toimus 6. novembril 2024. Von der Leyeni teine komisjon astus ametisse 1. detsembril 2024. 

## Tunnustus
*2007 – Maarjamaa Risti III klassi teenetemärk
*2017 – Vürst Jaroslav Targa II järgu orden

## Isiklikku
Andrius Kubiliuse abikaasa Rasa Kubilienė mängib Leedu Riiklikus Sümfooniaorkestris viiulit. Perekonnas on kaks poega, Vytautas ja Andrius.

Lisaks leedu keelele räägib Kubilius vene ja inglise keelt.

Tema isa Vytautas Kubilius (1928–2004) ja ema Janina Žėkaitė-Kubilienė (1926–2006) olid kirjandusteadlased.

## Vaata ka
* Andrius Kubiliuse esimene valitsus
* Andrius Kubiliuse teine valitsus

## Välislingid

* Tutvustus Seimi lehel
* Andriaus Kubiliaus dienoraštis (Kubiliuse blogi)
* Katrin Jüriso.  Eestisse tuleb visiidile Leedu uus peaminister ERR, 23. jaanuar 2009
* Raimo Poom. Leedu peaminister: uue tuumajaama ehituseks on vaja euroga liituda EPL, 28. jaanuar 2009
* Evelyn Kaldoja.  Kubilius: leedulastele oli langus suurem šokk Postimes, 28. jaanuar 2009